Vrou span Facebook in om verlore trouring te vindDie verlore trouring (Foto: Verskaf) Benedet Thurling van Vereeniging in Gauteng het haar tot sosiale media gewend om haar verlore trouring op te spoor wat sy by die River Square-winkelsentrum in dié dorp verlê het. Thurling het Maroela Media genader in ŉ laaste poging om dié ring op te spoor. “My hart is so seer, ek bars sommer in trane uit,” het sy vertel. “Ek en my man is in 2013 getroud, en die ring het baie sentimentele waarde vir my.” Sy het haar trouring verlê toe sy haar seuntjie na dié sentrum se babakamer gevat het omdat hy baie huilerig was. “Hy sny nou tande,” het sy verduidelik. “Daar was egter ŉ ander vrou buite die babakamer wat ook haastig was om binne te kom omdat haar kind ook ‘moeilik’ was. Ek was haastig en het nie opgelet nie.” Sy het eers besef haar trouring is skoonveld toe sy by haar motor kom. Hoewel sy haar teruggehaas het, was die ring nie meer in die babakamer nie. “Ek het intussen met die bestuur van die sentrum gepraat, en was ook by die polisiestasie en verskeie juwelierswarewinkels, ingeval iemand dit daar ingehandig het,” het sy gesê. Thurling sê haar trouring het ŉ spesiale agtergrond. “My man se ouma het byna ŉ identiese ring gehad. Sy beste vriend het vir my die ring gemaak. Dit is heeltemal onvervangbaar omdat dit so uniek is, en dis wat my hart breek.” OPVOLG: Skaars twee uur nadat Maroela Media berig het oor Benedet Thurling van Vereeniging wat haar trouring in die River Square-winkelsentrum verloor het, is haar ring, danksy ŉ op-en-wakker-leser, aan haar terugbesorg. Lees meer